নিজস্ব প্রতিবেদন:   অসত্য উদ্দেশ্যে বাড়িতে অনুপ্রবেশ ও প্রাণনাশের হুমকি। এবার স্ত্রী রত্না চট্টোপাধ্যায়ের বিরুদ্ধে এমনই বিস্ফোরক অভিযোগ তুললেন মেয়র শোভন চট্টোপাধ্যায়। স্ত্রী রত্না ও তাঁর বান্ধবী ঝুমা সাহার বিরুদ্ধে ইতিমধ্যেই পর্ণশ্রী থানায় দু’টি লিখিত অভিযোগ দায়ের করেছেন তিনি। ১৯ ফেব্রুয়ারি দায়ের হওয়া লিখিত অভিযোগে, মেয়র দাবি করেছেন, স্ত্রী রত্নার মদতেই ঘনিষ্ঠ বান্ধবী ঝুমা সাহা বাড়িতে ঢোকেন।  ঝুমার উদ্দশ্যও সত্ ছিল না বলে অভিযোগ তাঁর। এই ঘটনার কিছুদিন পর ফের ঝুমা সাহা ফের তাঁর বাড়িতে জোর করে ঢুকে পড়েন।  বাধা দেওয়ায় মেয়রের সহকারিকেও হুমকি দেওয়া হয় বলে অভিযোগ। ২৪ ফেব্রুয়ারি, ফের পর্ণশ্রী থানায় অভিযোগ দায়ের করেন মেয়র। শোভনের অভিযোগ, পুলিশকে জানানো সত্বেও কীভাবে একই ঘটনার পুনরাবৃত্তি ঘটল?  দুটি অভিযোগের বিরুদ্ধে এফআইআর দায়ের করে তদন্ত শুরু করেছে পর্ণশ্রী থানার পুলিশ। ঘটনার প্রেক্ষিতে মেয়র শোভন চট্টোপাধ্যায় বলেছেন, ‘আমি আমার পৈত্রিক সম্পত্তির আইনি অধিকার ছাড়ব না। এখন আমার যা অবস্থা হয়েছে, তা যেন আমার চরম শত্রুরও না হয়।‘